**1. Pagina principală**

**Misiunea**

Misiunea Centrului de Studii Strategice de Apărare și Securitate (CSSAS) este subscrisă celei a AMFA „Alexandru cel Bun”, de a deveni cel mai important pol de cunoaștere și expertiză științifică în domeniul Științei militare, al securității și apărare din Republica Moldova, cu recunoaștere internațională. Din această perspectivă, CSSAS reprezintă, fără îndoială, avangarda cercetării științifice a AMFA, acumulând deja o experiență notorie, desfășurând activități științifice apreciate în țară și peste hotare, etalând o listă consistentă de lucrări de înaltă ținută științifică.

Misiunea CSSAS este de a observa și analiza transformările din mediul strategic de securitate contemporan, de a identifica provocările (riscurile și amenințările) la adresa securității naționale, regionale și globale, de a formula răspunsuri privind gestionarea crizelor, contracararea provocărilor, soluționarea conflictelor ș.a.., prin utilizarea și implementarea rezultatelor cercetării științifice. CSSAS pornește de la premisa incontestabilă că în societatea contemporană, a cunoașterii, deciziile strategice ale factorilor politico-militari trebuie luate în baza cercetării științifice. CSSAS își propune: 1. să pună la dispoziția conducerii Ministerului Apărării, a conducerii Forțelor Armate, dar și conducerii politice a statului, în măsura în care este interesată, un suport științific/analitic în vederea adoptării deciziilor strategice corecte, dar și 2. să disemineze rezultatele cercetării științifice și ale analizei strategice corpului didactic, studenților, publicului larg – tuturor celor interesați de domeniul Studiilor de Securitate și Apărare. Astfel, CSSAS își propune să livreze analize și soluții utile cu privire la probleme ale securității naționale a statului, pe subiecte de actualitate de pe agenda regională și globală, cu impact asupra intereselor naționale ale Republicii Moldova, prin utilizarea metodologiei din domeniul apărării și securității. CSSAS reprezintă o unitate de cercetare științifică, de importanță pentru statul Republica Moldova, într-un context și într-un mediu tot mai turbulent și incert, care reclamă statelor întreprinderea unor eforturi intelectuale susținute, menite să răspundă necesității de a înțelege dinamismul și complexitatea mediului strategic de securitate și evoluția fenomenului securitar contemporan.

**Istoric**

În 2009, prin Ordinul ministrului apărării, dl Vitalie Marinuța, în cadrul AMFA „Alexandru cel Bun”, a fost creat Centrul de Studii Strategice de Apărare și Securitate (CSSAS), care constituie un subiect al sferei științei și inovării din Republica Moldova. CSSAS are un profil particular în cadrul AMFA, constituind unitatea structurală specializată în efectuarea cercetării științifice fundamentale în domeniul apărării şi securității naționale.

**Activitatea de cercetare**

Cercetarea științifică în Academia Militară „Alexandru cel Bun” se desfășoară în conformitate cu Constituția Republicii Moldova, Hotărârea Guvernului Republicii Moldova nr. 589 din 14.05.2002, Codul cu privire la știință şi inovare al Republicii Moldova nr. 259-XV din 15.07.2004, dispozițiile și instrucțiunile Consiliului Naţional pentru Acreditare și Atestare, ordinele şi rezoluțiile Ministrului Apărării, Regulamentul cu privire la activitatea științifică în Armata Naţională şi instituţiile Ministerului Apărării, Ordinul MA nr. 261 din 30.10.2002; Regulamentul cu privire la activitatea de raţionalizare în Armata Naţională şi instituţiile Ministerului Apărării, Ordinul MA nr. 265 din 01.11.2002; Regulamentul Centrului de Studii Strategice de Apărare şi Securitate, Ordinul Com. IM nr. 87 din 09.03.2010, precum şi în baza Cartei Universitare a Academiei Militare, Statutul Academiei, Regulamentul Consiliului ştiinţific al Academiei, ordinele comandantului (rector), alte legi şi acte normative.

CSSAS își propune să răspundă provocărilor mediului strategic de securitate contemporan prin efectuarea unor cercetării științifice, rezultatele cărora să poată fi implementate de factori politico-militari din cadrul Ministerului Apărării și din alte instituții cu atribuții în domeniul securității și apărării. De asemenea, CSSAS urmărește diseminarea rezultatelor cercetărilor științifice în mediul de experți, în mediul academic, prin participarea cercetătorilor științifici ai Centrului la reuniuni științifice naționale (inclusiv prin organizarea unei conferințe științifice anuale) și peste hotare.

**Obiectivele cercetării:**

• Elaborarea de expertize pentru factori politico-militari din Republica Moldova.

• Studierea locului și funcțiilor componentei militare a sistemului național de securitate în principalele documente strategice și în cele de planificare.

• Investigarea transformărilor ce intervin în evoluția mediului strategic de securitate, cu impact direct asupra securității naționale a Republicii Moldova.

• Explorarea rolului Forțelor Armate în războiul hibrid și în viitorul mediu operațional.

• Studierea fenomenelor din interiorul societății moldovenești, care afectează securitatea națională (societală).

• Dezvoltarea cooperării cu centre de cercetare militare și civile, de stat și din sectorul asociativ, din țară și de peste hotare.

• Promovarea culturii strategice şi de securitate în societatea moldovenească.

• Sprijinirea formării profesionale în cadrul AMFA „Alexandru cel Bun” prin livrarea rezultatelor cercetării științifice procesului educațional.